פיטר אבדון

פיטר אבדון (באנגלית: Peter Ebdon; ‏נולד ב-27 באוגוסט 1970) הוא מאמן סנוקר ושחקן עבר אנגלי. אבדון החל את הקריירה שלו כמקצוען ב-1991, ובמהלך הקריירה זכה בתשעה תוארי דירוג, בהם באליפות העולם בסנוקר ב-2002 ובאליפות בריטניה ב-2006, ובארבעה תארים ללא דירוג. בנוסף, היה פעמיים סגן אלוף עולם בסנוקר ובשיאו דורג במקום השלישי בדירוג העולמי (עונת 1996/1997 ועונת 2002/2003). אבדון ביצע 377 רצפים רשמיים של מאה נקודות ומעלה והשלים פעמיים רצף מקסימלי רשמי של 147 נקודות בקריירה. פרש מסבב הסנוקר ב-2020. נודע בשל סגנון משחקו האינטנסיבי שהיה לעיתים איטי ומייגע. אבדון החל לעסוק בסנוקר בגיל צעיר והוא הפסיק את לימודיו בבית הספר בגיל 15 בכדי להתמקד בסנוקר. ב-1990 הוא זכה באליפות העולם לחובבים עד גיל 21 וב-1991 הוא נכנס לסבב המקצועני. ב-1993 זכה בתואר הדירוג הראשון שלו כאשר גבר על קן דוהרטי בגמר הגרנד פרי. ב-1995 העפיל אבדון לגמר אליפות בריטניה שם הפסיד לסטיבן הנדרי. בעונת 1994/95 הוא העפיל לראשונה ל-16 הראשונים בדירוג העולמי, מעמד עליו שמר עד עונת 2009/10. ב-1996 העפיל אבדון לראשונה לגמר אליפות העולם. בדרכו לגמר גבר אבדון על ג'ימי ווייט, אלוף העולם לשעבר סטיב דייוויס ואלוף העולם לעתיד רוני או'סאליבן. בגמר הפסיד אבדון לסטיבן הנדרי 18-12. אבדון זכה בתוארי דירוג נוספים ב-1997 באליפות תאילנד הפתוחה, ב-2000 באליפות בריטניה הפתוחה וב-2001 באליפות סקוטלנד הפתוחה. ב-2002 התמודד אבדון שוב מול הנדרי בגמר אליפות העולם. אבדון זכה בניצחון דרמטי 18-17 והוכתר כאלוף עולם. ב-2004 זכה אבדון בתואר דירוג נוסף, המאסטרס האירי. הוא העפיל שוב לגמר אליפות העולם ב-2006 שם הפסיד לגריים דוט 18-14. באותה השנה זכה אבדון באליפות בריטניה לאחר שגבר בגמר על סטיבן הנדרי. שני תוארי הדירוג האחרונים שלו היו באליפות סין הפתוחה ב-2009 ו-2012. הפעם האחרונה בה העפיל לגמר טורניר דירוג הייתה ב-2018 כאשר הפסיד לקיירן וילסון בפול האנטר קלאסיק. אבדון פרש מהסבב המקצועני ב-2020 לאחר תקופה ארוכה בה סבל מכאבים בצוואר ובגב. הוא העפיל ל-18 גמרים של תחרויות דירוג מתוכם ניצח בתשעה. בנוסף לכך זכה בעוד ארבעה טורנירים מקצועניים שאינם תחרויות דירוג. לאחר פרישתו מהסבב המקצועני אבדון שימש כפרשן ופנה לאימון. הוא שימש כמאמן ומנטור למספר שחקנים וביניהם: קיירן וילסון, ג'ק ליסווסקי, אנת'וני מקגיל ואליוט סלסור. אבדון נודע כשחקן אינטנסיבי, ממוקד ובעל חוסן מנטלי גבוה. ג'ייסון פרגוסון, יו"ר איגוד הסנוקר המקצועני אמר עליו כי "לעולם לא תמצאו שחקן שהשקיע יותר מאמץ ומשמעת בספורט או שיש לו כוח מנטלי כזה". כינויו בסבב הסנוקר הוא "הכוח" (the force). רוני או'סאליבן אמר עליו כי "יש לו עיניים של פסיכי". עם השנים הפך סגנון משחקו ליותר ויותר איטי (אין בסנוקר חוק המגביל את פרק הזמן בין מכה למכה). כאשר התמודד אבדון מול רוני או'סאליבן ברבע גמר אליפות העולם ב-2005 נדרשו לו בשלב מסוים חמש דקות בכדי לצבור רצף של 12 נקודות (בעבר השלים או'סאליבן רצף מקסימלי של 147 נקודות בפרק זמן דומה). או'סאליבן לגלג על סגנון משחקו ובשלב מסוים העמיד פנים שהוא ישן ושאל את אחד הצופים "מה השעה?". לאחר המשחק הוא אמר: "רווח לי שזה נגמר, למרות שהפסדתי". אבדון הואשם בכך שהוא מאט את משחקו בכוונה בכדי להוציא את יריביו משיווי משקלם. בטיימס נכתב עליו כי איטיות המשחק שלו היא למעשה רמאות. אבדון הגיש תביעת דיבה נגד הטיימס והפסיד. ג'אד טראמפ אמר עליו: "איך מרשים לו לשחק כל כך לאט? זו בדיחה". גמר אליפות העולם ב-2006 בו התמודד אבדון מול גריים דוט הסתיים בשעה 12:52 לאחר חצות, מאוחר יותר מהשעה בו הסתיים הגמר ב-1985, למרות שהגמר ב-1985 כלל שלושה משחקונים יותר. דוט ואבדון נפגשו שוב באליפות העולם ב-2013. המשחק, שהתסיים בניצחונו של דוט 10-6, נמשך למעלה משבע שעות ומארגני התחרות נאלצו לקבוע סשן שלישי היות שהמשחק לא הגיע לסיומו במסגרת שני הסשנים שהוקצו לו. דוט אמר על אבדון כי האיטיות שלו "הורגת את המשחק" וכי אין שום הצדקה לאיטיות שלו. אבדון הוא עיוור צבעים ולעיתים הוא נאלץ להיעזר בשופט בכדי להבחין בין כדורים ובמספר מקרים הוא הטביע את הכדור הלא נכון. לאבדון ארבעה ילדים מנישואיו הראשונים. ב-2005 עבר אבדון עם משפחתו לדובאי. הוא התגרש ב-2009, נישא בשנית ב-2010 ועבר לגור בארץ מוצאה של אשתו השנייה, הונגריה. אבדון עסק לתקופה קצרה במוזיקה ושחרר שלושה סינגלים. הוא מצדד בהילינג ורפואה אלטרניטיבית והוא החל לאמץ אורח חיים טבעוני בעקבות מותו של אביו מסרטן ב-2011. במהלך אליפות העולם ב-2011 הוא נאלץ להסיר מבגדיו טלאי עם פרסומת לטיפול אלטרניטבי לסרטן עקב תלונות של צופים. הוא הושפע מכתביו של נפוליאון היל ואמר כי חייו השתנו עקב קריאת ספרו "תחשוב, תתעשר". בשנים האחרונות עוסק אבדון בהרבעת סוסי מרוץ. מדיה וקבצים בנושא פיטר אבדון בוויקישיתוף פיטר אבדון, ברשת החברתית אקס (טוויטר) אמיר ענבר, "יש לו עיניים של פסיכי": אלוף הסנוקר שהפך לטבעוני ומתכונן לקריירה חדשה בהילינג, באתר הארץ, ‏8 במאי, 2020 אליאסף דעואל, פיטר אבדון זכה באליפות סין הפתוחה בסנוקר, באתר One, ‏1 באפריל, 2012 Hector Nunns, Old Rivals Anthony McGill And Jack Lisowski Reunite In “Peter Ebdon Derby”, The Sportsman, ‏April 21, 2023 Kris Holland, Kyren Wilson's former snooker mentor Peter Ebdon 'in tears' at title win, BBC, ‏May 8, 2024 Hector Nunns, Elliot Slessor Relishing “Second Crucible Debut” Ahead Of All-Geordie Clash, The Sportsman, ‏April 17, 2023 גידו רן, סנוקר, אליפות העולם: או'סוליבן הודח ברבע הגמר, באתר nrg, ‏28 באפריל, 2005 אמיר ענבר, אליפות העולם בסנוקר: פיטר אבדון מסתער מחדש, באתר הארץ, ‏12 באפריל, 2009 World Snooker Championship 2013: Dott wants rule change, BBC, ‏April 23, 2013 Jack McEachen, Snooker world champion is now a professional healer and horse breeding guru, Express, ‏April 27, 2024